
Előterjesztés
a Közgyűlés részére
Tisztelt Közgyűlés!
A Budapesti Központi Szennyvíztisztító Telep (a továbbiakban: BKSZTT vagy Telep) Közép-Európa legnagyobb szennyvíztisztítója. Működését 2009-ben próbaüzemmel kezdte meg, mely 2010. július 31-én lezárult. A Telep üzemeltetését 2013. június 1. óta a Fővárosi Vízművek Zrt. (a továbbiakban: FV Zrt. vagy Társaság) végzi. 
A III. tisztítási fokozat létesítményeinek műszaki átadás-átvétele 2013. dec. 12. -én megtörtént, majd 6 hónap komplex próbaüzemet követően 2014. június 13. napjától került az FV Zrt. általi üzemeltetésbe.
Jelen előterjesztésben a BKSZTT III. tisztítási fokozata üzemeltetésének körülményei kerülnek bemutatásra, valamint ennek rendezésére az FV Zrt. és a Fővárosi Önkormányzat az előterjesztés 1. számú mellékletét képező „Kiegészítő Szennyvíztisztítási - szolgáltatási Megállapodás a Budapesti Központi Szennyvíztisztító Telepen megvalósított III. tisztítási fokozat beruházás létesítményei és eszközei üzemeltetési többletköltségeinek finanszírozása tárgyában” című megállapodásban (a továbbiakban: Megállapodás) rögzítik a BKSZTT III. tisztítási fokozata üzemeltetésével kapcsolatban felmerülő költségek viselésének szabályait.
Előzmények
Az Európai Bizottság a B(2004) 5407-es számú határozatával 2004. december 17-én elfogadta, és támogatásban részesítette a „Budapesti központi szennyvíztisztító telep és a kapcsolódó létesítményei” nevű, 2004/HU/C/PE/001 számú projektet (a továbbiakban: Projekt).
A Projekt megvalósítása érdekében a Közreműködő Szervezet (Nemzeti Fejlesztési Minisztérium) és a Fővárosi Önkormányzat 2004. december 2-án Támogatási Szerződést (a továbbiakban: TSZ) kötöttek, mely mai napig négy alkalommal került módosításra.
Az Európai Bizottság 2010. 08.12-i határozatának (6) pontja alapján a Projekt végső egyenlegének kifizetését a III. tisztítási fokozat megvalósításához kötötte. A kiegészítő beruházás célja az volt, hogy a BKSZTT elérje a 91/271/EGK irányelvben érzékeny vízbázisokra megadott kibocsátási határértéket. Ezen projektelem megvalósítása C82009) 4607 és C82010) 5663EU Bizottsági határozatokban került előírásra. 
A III. tisztítási fokozat kiépítésének feltételeit a Közép-Duna-völgyi Környezetvédelmi, Természetvédelmi és Vízügyi Felügyelőség által KTVF 50811-8/2011. és 51007-3/2011. számon kiadott vízjogi létesítési engedélyek, a Telep üzemeltetésének feltételeit a KTVF: 1867-12/2012. számú, többször módosított vízjogi üzemeltetési engedély (a továbbiakban: Engedélyek) határozta meg.
A BKSZTT III. tisztítási fokozattal kibővített egységes üzemeltetését az FV Zrt. látja el a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 4. mellékletének 10. pontjában biztosított kizárólagos joga alapján, összhangban a BKSZTT üzemeltetésére létrejött, 2013. június 1. napjától hatályos Bérleti és Üzemeltetési Szerződéssel (a továbbiakban: BÜSZ). 
A TSZ - 4. sz. módosítás 3.3. pontjával módosított - 22.4 pontja szerint: „a kedvezményezett a Beruházás elkészült létesítményeit, beszerzett eszközeit a beruházás befejezésétől (2013. december 12.) számított legalább 5 évig köteles az elfogadott támogatási kérelemben rögzített funkciónak és műszaki tartalomnak megfelelően üzemeltetni.”
A TSZ ezen előírásának megfelelően az FV Zrt. a BKSZTT III. tisztítási fokozattal kiegészített komplex próbaüzeme lezárásától a 91/271/EGK irányelv szerinti TP80/TN70-80%-os eltávolítási hatásfokkal üzemelteti a Telepet, melyre  az Engedélyekben előírt TP: 5 mg/l és TN 35 mg/l hatásfokú üzemeltetés ellentételezéseként a BÜSZ hatálybalépésekor meghatározott  szennyvíztisztítási szolgáltatási díj nem nyújt fedezetet.
III. tisztítási fokozat üzemeltetésének költsége
Az FV Zrt. 2015. és 2016. évi üzleti terveiben, majd FV/5100/2016/1-1 iktatószámú levelében a BKSZTT III. tisztítási fokozat üzemeltetésére vonatkozóan arról tájékoztatta a Fővárosi Önkormányzatot, hogy a III. tisztítási fokozat üzembe helyezése miatt jelentkező többletköltségekre a szennyvíztisztításért fizetett díjak nem nyújtanak fedezetet, a III. tisztítási fokozat üzemeltetéséhez a többletköltségek fedezetének biztosítása szükséges. 
Ezen többletköltségek szennyvíztisztítási szolgáltatási díj általi biztosításához a jelenleg alkalmazott szennyvíztisztítási szolgáltatási díj megemelése szükséges, ezért az FV Zrt. a Magyar Energetikai és Közmű-szabályozási Hivatalhoz (a továbbiakban: MEKH), valamint a Nemzeti Fejlesztési Minisztériumhoz (a továbbiakban: NFM) fordult díj-felülvizsgálati kérelmével, amit azonban mindkét szerv elutasított. 
Az FV Zrt. továbbította a Fővárosi Önkormányzat részére a díjfelülvizsgálati kérelem tárgyában a MEKH és az NFM részéről megküldött tájékoztatást, miszerint a rezsicsökkentésről szóló 2013. évi LIV. törvény 11. § (5) bekezdés alapján kizárólag a zöldmezős beruházással létrehozott víziközművek vonatkozásában lehet előterjeszteni rendkívüli díjmeghatározási igényt, mely nem vonatkoztatható arra az esetre, ha már üzemelő víziközmű-rendszer fejlesztésére kerül sor. 
A MEKH és az NFM állásfoglalása alapján a szennyvíztisztítási szolgáltatási díj megemelése nem lehetséges, ezért a TSZ feltételeinek megfelelő üzemeltetés esetén  a Fővárosi Önkormányzat részéről szükséges biztosítani a költségeket. 
A TSZ-ben foglalt kötelezettségek megsértése – figyelembe véve a TSZ 20. és 21. pontját - szerződésszegésnek minősül, mely szankciót vonhat maga után, ezért a III. tisztítási fokozat egyes elemeinek üzemen kívül helyezése nem támogatható, ezért a III. tisztítási fokozat üzemeltetési többletköltségeinek Fővárosi Önkormányzat általi biztosítása szükséges.
Fentiek alapján Felek a III. tisztítási fokozat üzemeltetési kérdéseit a jelen előterjesztés 1. számú mellékletét képező és a köztük hatályban lévő BÜSZ-t kiegészítő Megállapodásban rendezik, melyben rögzítésre kerül az üzemeltetési költségekre vonatkozó kimutatás, a költségek rendezésének jogi és pénzügyi háttere a 2016. január 1. – 2018. december 12. közötti időszakra vonatkozóan. 
A III. tisztítási fokozat 2016. évre vonatkozó tényleges többlet üzemeltetési költsége bruttó 97.374 ezer Ft. (nettó 76.672 ezer Ft, + 20.702 ezer Ft előzetesen felszámított ÁFA) A szükséges összegre a fedezetet a 2017. évi költségvetésben a „930001 Általános tartalék” cím előirányzatának csökkentésével javasoljuk biztosítani.
A 2016. évi tényköltségek ismerete alapján FV Zrt. a 2017. évre előzetesen (2017. februárjában) bruttó 112.143 ezer Ft –ra becsülte a III. tisztítási fokozat üzemeltetési többletköltségeit. 
FV Zrt. 2017 augusztusában benyújtotta a 2017. évi üzemeltetési többletköltségek I. félévre vonatkozó tényadatait, melyek alapján jelezte, hogy a teljes 2017. évi többletköltség a fenti összeget várhatóan nem éri el, prognosztizálható értéke bruttó 95.000 ezer Ft. 
A 2017. év I. félévben felmerült és elismert tényköltségek összege bruttó 47.807.348,- Ft.
A 2017. évi költségvetésben „845001 Szennyvíztisztítási keret” cím, azon belül a dologi kiadások (többi dologi kiadás) előirányzatán bruttó 95.000 ezer Ft áll rendelkezésre a 2017. évi többletköltségek biztosítására. 
A 2018. évi üzemeltetési költségek finanszírozására FV Zrt. 2017. évre vonatkozó becslése alapján, azzal megegyező összeg, bruttó 112.143 ezer Ft (nettó 88.301 ezer Ft, + 23.842 ezer Ft előzetesen felszámított ÁFA) biztosítása szükséges. 
A tényadatok félévente kerülnek elszámolásra, így az érvényes előirányzatok módosítására a tényleges adatok alapján szükség lehet. 
A Megállapodás 2016. január 1. - 2018. december 12. közötti időszakra vonatkozóan rendezi  a BKSZTT III. tisztítási fokozat TSZ-nek megfelelő 91/271/EGK irányelv szerinti TP80/TN70-80%-os eltávolítási hatásfokkal történő üzemeltetetésével felmerülő többletköltségek biztosításának kérdéseit. 2018. december 12. napjáig a BKSZTT III. tisztítási fokozatának üzemeltetésével összefüggő kérdéskört az irányadó jogszabályi környezet, a hatósági előírások ismeretében újratárgyalni és a további üzemeltetésre vonatkozóan döntést hozni szükséges.
A feladat végrehajtásához kapcsolódó Költségvetési rendelet módosítására jelen Közgyűlésen külön napirend keretében kerül sor.
Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjenek.



















Határozati javaslat
A Fővárosi Közgyűlés úgy dönt, hogy:

a Budapesti Központi Szennyvíztisztító Telep III. tisztítási fokozata 2016. évi üzemeltetési többletköltségére fedezetet biztosít bruttó 97.374 ezer Ft összegben a Fővárosi Vízművek Zrt.-vel kötendő Kiegészítő Szennyvíztisztítási-Szolgáltatási Megállapodás alapján.



a Budapesti Központi Szennyvíztisztító Telep III. tisztítási fokozata 2016. évi üzemeltetési többletköltségeinek finanszírozásához szükséges fedezet biztosítása érdekében 97.374 ezer Ft-tal csökkenti a „930001 Általános tartalék” cím kiadási, azon belül a tartalékok előirányzatát, ezzel egyidejűleg azonos összeggel megemeli a „845001 Szennyvíztisztítási keret” cím kiadási, azon belül a dologi kiadások (többi dologi kiadás)  előirányzatát.



előzetesen kötelezettséget vállal arra, hogy a 2018. évi költségvetésben a Budapesti Központi Szennyvíztisztító Telep III. tisztítási fokozata 2018. évre vonatkozó üzemeltetési többletköltségeire bruttó 112.143 ezer Ft (nettó 88.301 ezer Ft, + 23.842 ezer Ft előzetesen felszámított ÁFA) összegben fedezetet biztosít a „845001 Szennyvíztisztítási keret” címen. 
határidő:	2018. évi  költségvetés tervezése 
felelős: 	főpolgármester





jóváhagyja és megköti jelen előterjesztés 1. számú mellékletét képező „Kiegészítő Szennyvíztisztítási- szolgáltatási Megállapodást a Budapesti Központi Szennyvíztisztító Telepen megvalósított III. tisztítási fokozat beruházás létesítményei és eszközei üzemeltetési többletköltségeinek finanszírozása tárgyában”

határidő:	IH jóváhagyását követő 30 nap
felelős: 	főpolgármester

Határozathozatal módja:
Az 1., 2., 3. határozati javaslat esetében minősített szavazattöbbség, a 4. határozati javaslat esetében egyszerű szavazattöbbség szükséges.

Budapest, 2017. szeptember


	Dr. Bagdy Gábor
	dr. Szeneczey Balázs

	főpolgármester-helyettes
	főpolgármester-helyettes





	Láttam:

	Sárádi Kálmánné dr.
főjegyző

1. számú melléklet Kiegészítő Szennyvíztisztítási-szolgáltatási Megállapodás a Budapesti Központi Szennyvíztisztító Telepen megvalósított III. tisztítási fokozat beruházás létesítményei és eszközei üzemeltetési többletköltségeinek finanszírozása tárgyában 

